**Un gram de fericire**

*Mihail Janto*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Flămând rămas de tine, fiorul simt cum zboară,

dar clipele-s puține, ce dragostea măsoară.

Cum soarta nu-i morală, în suflet, jefuire,

dă peste noi navală, făr`de lecuire.

Tot omul ce iubirea, și-a împlinit-o-dată,

cunoaște înrobirea, cea dulce, vinovată.

Cerând și zeciuială, când suflete dezbracă,

o tainică otravă, cu inima se joacă.

Nebună e iubirea, dar totuși îți dă viață,

înnoadă și privirea, te minte chiar și-n față.

Și-aștepți păcatul nopții, cel mai frumos din lume,

când joacă cartea sorții, s-aleagă al tău nume.

În clipele-ți puține, o sorbi dintr-un răsuflet,

amprentă pe destine, cu-o primăvară-n suflet.

Cum viața-i o poveste, ce-i scrisă-n orice fire,

azi cine să conteste... un gram de fericire.